Príloha 10

**DOHODA O ZACHOVANÍ MLČANLIVOTI**

Táto **Dohoda o zachovávaní mlčanlivosti** sa uzatvára medzi:

1. Odvoz a likvidácia odpadu a.s., so sídlom Ivanská cesta 22, 821 04 Bratislava, IČO: 00 681 300, zapísaná v Obchodnom registri Mestského súdu Bratislava III, oddiel: Sa, vložka č.: 482/B, DIČ: 2020318256, IČ DPH: SK2020318256 (ďalej len „Obstarávateľ“), a
2. [•], so sídlom [•], IČO: [•], zapísaná [•], DIČ :[•], IČ DPH [•]:, (ďalej len „Hospodársky subjekt“),

Obstarávateľ a Hospodársky subjekt ďalej spolu ako „**Zmluvné strany**“ a každý ako „**Zmluvná strana**“.

**KEĎŽE:**

1. Hospodársky subjekt má záujem zúčastniť sa súťaže „**Modernizácia a ekologizácia ZEVO OLO - linky K3 a K2**" (ďalej len „**Súťaž**“) uskutočňovanou postupom – súťažný dialóg, v súvislosti s čím mu môžu byť poskytnuté Dôverné informácie (ako je tento pojem definovaný nižšie). Zmluvné strany preto uzatvárajú túto Dohodu o mlčanlivosti (ďalej len „**Dohoda**“).
2. PREDMET DOHODY
   1. Predmetom tejto Dohody je úprava práv a povinností Zmluvných strán pri sprístupnení a spracovaní Dôverných informácií v súvislosti so Súťažou.
   2. Zmluvné strany sa dohodli, že dôvernou informáciou je každá informácia dôverného charakteru súvisiaca so Súťažou, ktorá nie je verejne prístupná, a to technická, obchodná, finančná, prevádzková, informácia s povahou osobného údaju alebo akákoľvek iná informácia, ktorú Obstarávateľ poskytne Hospodárskemu subjektu v súvislosti so Súťažou, alebo s ktorou sa Hospodársky subjekt v súvislosti so Súťažou oboznámi iným spôsobom, alebo informácia, s ktorou sa má nakladať, vzhľadom na okolnosti známe Hospodárskemu subjektu pri jej poskytnutí ako s dôvernou, alebo akákoľvek informácia a údaj, z povahy ktorej je pochopiteľné pre osobu postupujúcu s odbornou starostlivosťou, že je dôverná, bez ohľadu na to, či bola poskytnutá v ústne, alebo zachytená hmotne, ako aj informácia prijatá od inej osoby ako je Obstarávateľ, pokiaľ je táto osoba zaviazaná s ňou nakladať ako s dôvernou (ďalej len „**Dôverné informácie**"). Dôverná informácia poskytnutá Hospodárskemu subjektu priamo alebo v záujme Obstarávateľa je chránená touto Dohodou. V prípade pochybností, čí informácia poskytnutá v súvislosti so Súťažou je Dôvernou informáciou, takáto informácia sa bude považovať za Dôvernú informáciu, pokiaľ nebude medzi Zmluvnými stranami dohodnuté inak.
   3. Hospodársky subjekt berie na vedomie, že Obstarávateľ nedáva týmto žiadne vyhlásenie alebo záruku, či už výslovnú alebo implikovanú, týkajúcu sa presnosti, spoľahlivosti alebo úplnosti akejkoľvek Dôvernej informácie.
   4. Pre vylúčenie pochybností Zmluvné strany vyhlasujú, že Dohoda nemá charakter zmluvy o budúcej zmluve a teda nezakladá povinnosť uzatvoriť žiadnu budúcu zmluvu.
   5. S poukazom na skutočnosť, že v rámci plnenia predmetu zákazky môže dochádzať k spracúvaniu osobných údajov dotknutých osôb, Hospodársky subjekt je povinný nakladať s osobnými údajmi v súlade s požiadavkami na ochranu osobných údajov, ktoré ukladá nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane údajov) a zákon č. 18/2018 Z. z. o ochrane osobných údajov a o zmene a doplnení niektorých zákonov (spolu ďalej len „**Legislatíva o ochrane osobných údajov**“) v znení ich prípadných neskorších zmien. Hospodársky subjekt je povinný zabezpečiť účinné bezpečnostné, technické, resp. iné ďalšie opatrenia s cieľom zaistiť čo možno najvyššiu úroveň bezpečnosti a ochrany osobných údajov vyžadovanú Legislatívou o ochrane osobných údajov.
3. POVINNOSŤ MLČANLIVOSTI
   1. Obstarávateľ ukladá Hospodárskemu subjektu podľa § 22 ods. 4 zákona č. 343/2015 Z. z. o verejnom obstarávaní a o zmene a doplnení niektorých zákonov povinnosti zamerané na ochranu Dôverných informácií, ktoré sprístupňuje počas priebehu verejného obstarávania.
   2. Hospodársky subjekt je povinný zachovávať mlčanlivosť o Dôverných informáciách, ibaže by z Dohody alebo z ustanovení príslušných všeobecne záväzných právnych predpisov vyplývalo inak.
   3. Hospodársky subjekt sa najmä zaväzuje:
   4. uchovávať Dôvernú informáciu v tajnosti a v dôvernosti a žiadnu z nich neposkytnúť osobe inej ako oprávnenej osobe, ktorou je osoba určená Hospodárskym subjektom na spracovanie Dôverných informácií, a ktorá zároveň podľa rozumného úsudku Hospodárskeho subjektu potrebuje mať rovnaké vedomosti na účely posúdenia, hodnotenia, poradenstva alebo pokračovania Súťaže (najmä riaditeľ, zamestnanec, subdodávateľ a pod.).
   5. zabezpečiť, aby osoba, ktorá príde do kontaktu s Dôvernou informáciou bola informovaná o dôvernej povahe Dôvernej informácie, inštruovaná, že s ňou musí zaobchádzať ako s dôvernou a viazaná ustanoveniami tejto Dohody rovnako ako Hospodársky subjekt,
   6. využívať Dôvernú informáciu len podľa tejto Dohody a výlučne na účel posúdenia, vyhodnocovania, poradenstva alebo pokračovania Súťaže, pričom ju nesmie použiť na žiaden iný účel;
   7. neprezradiť, neoznámiť, neodhaliť, nesprístupniť ani inak nezverejniť Dôvernú informáciu, inak ako v súlade s touto Dohodou, bez predchádzajúceho výslovného písomného súhlasu Obstarávateľa:
   8. uchovávať v tajnosti a v dôvernosti akékoľvek diskusie alebo rokovania s Obstarávateľom týkajúce sa Súťaže a neposkytovať resp. neuskutočňovať akékoľvek vyhlásenia alebo akýmkoľvek spôsobom zverejňovať akékoľvek zapojenie Obstarávateľa v súvislosti so Súťažou;
   9. prijať všetky nevyhnutné opatrenia za účelom:
      * 1. zabránenia prístupu tretích strán k Dôvernej informácii,
        2. garantovania ochrany a utajenia Dôvernej informácie,
        3. zabránenia krádeže, špionáže a neoprávnenej manipulácie s Dôvernou informáciou,
   10. nekopírovať, ani inak nereprodukovať Dôvernú informáciu žiadnym spôsobom okrem prípadu, kedy je to potrebné za účelom jej spracovania na účely Súťaže; a
   11. informovať Obstarávateľa okamžite po zistení neoprávnenej manipulácie s Dôvernými informáciami a o inom porušení práv a povinností v zmysle Dohody.
   12. Povinnosť zachovávať mlčanlivosť o Dôverných informáciách sa nevzťahuje na:
   13. informácie, ktoré sú už v deň podpisu Dohody verejne známe, alebo ktoré je možné v deň podpisu Dohody získať z bežne dostupných informačných zdrojov;
   14. informácie, ktoré sa stanú po podpise Dohody verejne známymi, alebo ktoré bude možné po tomto dni získať z bežne dostupných informačných zdrojov inak než porušením povinnosti Hospodárskeho subjektu zachovávať mlčanlivosť na základe Dohody;
   15. informácie, ktoré nie sú verejne známe a ktoré Hospodársky subjekt získal alebo získa v súlade so všeobecne záväzným právnym predpisom od tretej osoby, ak súčasne tretia osoba poskytnutím týchto informácií Obstarávateľovi neporušila všeobecne záväzný právny predpis;
   16. prípady, keď na základe zákona vznikne Hospodárskemu subjektu povinnosť poskytnúť Dôverné informácie. Hospodársky subjekt je vždy povinný informovať Obstarávateľa o vzniku povinnosti poskytnúť Dôverné informácie na základe zákona a o spôsobe a rozsahu, akým, resp. v akom ju plnil.
   17. Hospodársky subjekt je oprávnený vytvárať len presný počet výtlačkov akejkoľvek dokumentácie, ktorú požaduje Obstarávateľ. Hospodársky subjekt zodpovedá za to, že nedôjde k zneužitiu, strate, úniku alebo odcudzeniu informácií a dokumentov získaných a spracovaných počas plnenia predmetu zmluvy. Pre zabezpečenie tejto povinnosti Hospodársky subjekt príjme primerané organizačné, personálne a technické opatrenia. V prípade, že Hospodársky subjekt zistí porušenie týchto zodpovedností, je povinný o tom bezodkladne písomne informovať osobu Obstarávateľa oprávnenú v uvedených veciach konať.
   18. Predchádzajúcimi ustanoveniami nie je dotknuté právo na ochranu obchodného tajomstva v zmysle ust. § 17 a nasl. zákona č. 513/1991 Zb. Obchodného zákonníka (ďalej len „**Obchodný zákonník**“).
4. VRÁTENIE ALEBO ZNIČENIE DÔVERNÝCH INFORMÁCIÍ
   1. Po skončení účasti v Súťaži prípadne po ukončení Súťaže je Hospodársky subjekt povinný ukončiť spracúvanie Dôverných informácií. A to najmä vrátením, zničením, prípadne vymazaním Dôverných informácií, vrátane poznámok, spisov alebo akýchkoľvek písomností, ktoré obsahujú, reflektujú alebo sa týkajú Dôvernej informácie, ktorá mu bola sprístupnená, pokiaľ je to možné, v každom prípade, bez ohľadu na povinnosť dôvernosti, ktoré obsahuje táto Dohoda. V rozsahu v akom je to možné, Hospodársky subjekt vymaže každú Dôvernú informáciu (vrátene všetkých kópií) zo všetkých počítačov, databáz, prípadne iného zariadenia. To neplatí ak má Hospodársky subjekt povinnosť Dôvernú informáciu na základe všeobecne záväzných právnych predpisov uchovávať alebo sa Hospodársky subjekt stal úspešným uchádzačom v Súťaži a Obstarávateľ s ním uzavrel zmluvu o dielo na plnenie predmetu zákazky Súťaže a Dôverné informácie sú nevyhnutné na plnenie povinností z tejto zmluvy o dielo.
5. DOBA TRVANIA ZÁVÄZKU MLČANLIVOSTI
   1. Povinnosť Hospodárskeho subjektu zachovať mlčanlivosť Dôvernej informácie zaniká:
      1. doručením prejavu vôle Obstarávateľa o tom, že Hospodársky subjekt zbavuje jeho záväzku zachovať mlčanlivosť, alebo
      2. okamihom, keď sa Dôverná informácia stane verejne dostupnou v dôsledku okolností, za ktoré zodpovedá Obstarávateľ.
   2. Zmluva je uzavretá na dobu určitú a to do okamihu zániku povinnosti Hospodárskeho subjektu zachovať mlčanlivosť podľa článku 4.1 Zmluvy vo vzťahu ku všetkým Dôverným informáciám. V prípade ukončenia komunikácie a rokovaní v súvislosti so Súťažou, záväzky, ktoré sú uvedené v tejto Zmluve budú pokračovať v platnosti a účinnosti bez ohľadu na vrátenie alebo zničenie Dôverných informácií, ako aj všetkých kópií podľa článku 3.1 Zmluvy.
6. SANKCIE
   1. Zmluvné strany sa dohodli, že v prípade porušenia povinnosti mlčanlivosti podľa tejto Dohody zo strany Hospodárskeho subjektu je Hospodársky subjekt povinný uhradiť Obstarávateľovi zmluvnú pokutu vo výške 10.000,- EUR (slovom desaťtisíc eur) za každé jednotlivé porušenie.
   2. Zmluvná pokuta podľa článku 5.1 tohto článku Dohody je splatná na základe vystavenej faktúry s lehotou splatnosti 15 dní odo dňa jej vystavenia. Uhradením zmluvnej pokuty zostáva povinnosť nahradiť vzniknutú škodu v plnej výške nedotknutá.
   3. Zmluvné strany vyhlasujú, že zmluvná pokuta dohodnutá v odsekoch 5.1 a 5.2 tohto článku Dohody je dohodnutá v súlade s dobrými mravmi a zásadami poctivého obchodného styku, s ohľadom na obchodné zvyklosti zachovávané v danej podnikateľskej oblasti a je primeraná vzhľadom na podnikateľské riziko, ktoré znáša Obstarávateľ v prípade, ak by Hospodársky subjekt porušil ustanovené povinnosti.
7. ZÁVEREČNÉ USTANOVENIA
   1. Dohoda nadobúda platnosť a účinnosť dňom podpisu oboma Zmluvnými stranami.
   2. Zmluvné strany sa dohodli, že vylučujú použitie všetkých ustanovení Obchodného zákonníka o odstúpení od zmluvy na právny vzťah založený Dohodou, a to ako ustanovení o odstúpení od zmluvy v časti všeobecných ustanovení o záväzkových vzťahoch, tak i ustanovení o odstúpení od zmluvy pri jednotlivých zmluvných typoch, ktoré sa svojou povahou najväčšmi približujú právnemu vzťahu založenému Dohodou, v dôsledku čoho žiadna zo Zmluvných strán nie je oprávnená od Dohody jednostranne odstúpiť z akéhokoľvek dôvodu. Dohodu je možné ukončiť pred uplynutím doby, na ktorú bola uzatvorená iba vzájomnou dohodou Zmluvných strán.
   3. Dohodu možno meniť alebo dopĺňať len vo forme písomných dodatkov podpísaných oboma Zmluvnými stranami.
   4. Na výslovne neupravené právne vzťahy vyplývajúce z Dohody sa aplikujú ustanovenia Obchodného zákonníka a ostatných súvisiacich všeobecne záväzných právnych predpisov platných na území Slovenskej republiky.
   5. Spory vyplývajúce z Dohody alebo s ňou súvisiace, vrátane sporov o jej platnosť, výklad, zrušenie, alebo sporov o mimozmluvných nárokoch, budú predložené na rozhodnutie príslušnému súdu Slovenskej republiky.
   6. Ak bude akékoľvek ustanovenie tejto Dohody kedykoľvek vyhlásené za neplatné, neúčinné alebo nevymáhateľné, zostávajúce ustanovenia tejto Dohody tým nijak nebudú dotknuté a zostanú v platnosti, účinnosti a vymáhateľné v najširšom rozsahu prípustnom právnymi predpismi. Zmluvné strany sa týmto zaväzujú nahradiť neplatné, neúčinné alebo nevymáhateľné ustanovenia novými, ktoré budú svojím významom čo najbližšie takýmto neplatným, neúčinným nebo nevymáhateľným ustanoveniam.
   7. Dohoda je uzatvorená v dvoch (2) rovnopisoch, pre každú Zmluvnú stranu po jednom (1) rovnopise.
   8. Zmluvné strany vyhlasujú, že Dohodu neuzatvárajú v tiesni ani za nápadne nevýhodných podmienok a predstavuje prejav ich vôle, ktorý je urobený slobodne, vážne, určite a zrozumiteľne, a ktorý nie je urobený v omyle a svojím obsahom alebo účelom neodporuje alebo neobchádza zákon. Ďalej Zmluvné strany vyhlasujú, že ich zmluvná voľnosť nie je žiadnym spôsobom obmedzená, sú spôsobilé na uzatvorenie Dohody a jej plnenie je možné, sú oboznámené s jej obsahom a bez výhrad s ním súhlasia, na znak čoho k Dohode pripájajú svoje vlastnoručné podpisy.

|  |  |
| --- | --- |
| V Bratislave, dňa: |  |
| **Obstarávateľ:** |  |
| **[•]** |  |
| –––––––––––––––––––––––––––––––––– |  |
| Meno: |  |
| Funkcia: |  |
| V Bratislave, dňa: |  |
| **Hospodársky subjekt:** |  |
| **[•]** |  |
| –––––––––––––––––––––––––––––––––– |  |
| Meno: |  |
| Funkcia: |  |